Συκωτάκια λαδορίγανη, πολίτικα, με γιαούρτι
Φτιάχνουμε την πολίτικη εκδοχή, στην οποία, μετά το τηγάνισμα, προστίθενται γιαούρτι και πάπρικα.
1 συκωταριά από αρνάκι γάλακτος (ή 2 κατσικίσιες), 1/2 φλιτζ. τσαγιού αλεύρι για όλες τις χρήσεις, 100 ml ελαιόλαδο, 4 φρέσκα κρεμμυδάκια, ψιλοκομμένα, 1½ κουτ. σούπας φυλλαράκια από φρέσκια ρίγανη (σε καλά σούπερ μάρκετ και ενημερωμένα μανάβικα καθώς και σε φυτώρια, σε γλαστράκια) ή 1½ κουτ. γλυκού ξερή, κοπανισμένη, χυμός από 1/2 λεμόνι, 200 γρ. γιαούρτι στραγγιστό 1/2 κουτ. γλυκού πάπρικα καυτερή ή γλυκιά, σε σκόνη, αλάτι, φρεσκοτριμμένο πιπέρι
Για τα συκωτάκια λαδορίγανη, πολίτικα, με γιαούρτι ξεκινάμε και πλένουμε καλά τη συκωταριά, την αφήνουμε να στραγγίξει και την κόβουμε σε μικρά κομμάτια, στο μέγεθος μπουκιάς. Τα βάζουμε σε ένα μπολ μαζί με το αλεύρι και ανακατεύουμε καλά με τα χέρια μας.Σε ένα μεγάλο αντικολλητικό τηγάνι ή σε μια φαρδιά και ρηχή κατσαρόλα ζεσταίνουμε το λάδι καλά, σε πολύ δυνατή φωτιά, μέχρι να κάψει.Ρίχνουμε την αλευρωμένη συκωταριά και την τηγανίζουμε για 3 - 4 λεπτά, ανακατεύοντας διαρκώς με μια ξύλινη κουτάλα για να μην κολλήσει. Προσθέτουμε τα φρέσκα κρεμμυδάκια, αλάτι και πιπέρι και συνεχίζουμε το τηγάνισμα για άλλα 3 - 4 λεπτά, ανακατεύοντας, μέχρι η συκωταριά να ροδίσει καλά.Προσθέτουμε τη ρίγανη, σβήνουμε με το χυμό λεμονιού, ανακατεύουμε γρήγορα και αποσύρουμε από τη φωτιά. Ρίχνουμε το γιαούρτι και ανακατεύουμε καλά για να καλυφθεί παντού η συκωταριά. Τέλος, πασπαλίζουμε με την πάπρικα.Σερβίρουμε αμέσως. Συνοδεύουμε με πίτες για σουβλάκι, ελαφρώς ζεσταμένες στο γκριλ για να αφρατέψουν, τις οποίες αλείφουμε με λίγη λαδορίγανη.
Αρνί,Γιαούρτι,Πάσχα